iRobot หุ่นยนต์ดูดฝุ่น หมื่นล้าน
หุ่นยนต์รับใช้ ทุกคนอาจจะคิดว่าดูห่างไกล แต่รู้หรือไม่ว่า ในปัจจุบันหุ่นยนต์รับใช้ได้เกิดขึ้นแล้วในโลกของเรา นั่นก็คือ หุ่นยนต์ดูดฝุ่นนั่นเอง.. และบริษัทหุ่นยนต์ดูดฝุ่นนี้ มีมูลค่ามหาศาลอีกด้วย  บริษัทที่เป็นผู้นำตลาดนี้ที่ชื่อว่า iRobot ซึ่งเคยผลิตหุ่นยนต์ตรวจหากับระเบิดมาก่อน แต่พอหันมาทำหุ่นยนต์ตรวจจับฝุ่นแทน ดูเหมือนจะรุ่งกว่า  เรื่องราวนี้เป็นอย่างไร ลงทุนแมนจะเล่าให้ฟัง
25 มิ.ย. 2562

iRobot หุ่นยนต์ดูดฝุ่น หมื่นล้าน / โดย ลงทุนแมน
หุ่นยนต์รับใช้ ทุกคนอาจจะคิดว่าดูห่างไกล
แต่รู้หรือไม่ว่า
ในปัจจุบันหุ่นยนต์รับใช้ได้เกิดขึ้นแล้วในโลกของเรา
นั่นก็คือ หุ่นยนต์ดูดฝุ่นนั่นเอง..
และบริษัทหุ่นยนต์ดูดฝุ่นนี้ มีมูลค่ามหาศาลอีกด้วย
บริษัทที่เป็นผู้นำตลาดนี้ที่ชื่อว่า iRobot ซึ่งเคยผลิตหุ่นยนต์ตรวจหากับระเบิดมาก่อน แต่พอหันมาทำหุ่นยนต์ตรวจจับฝุ่นแทน ดูเหมือนจะรุ่งกว่า
เรื่องราวนี้เป็นอย่างไร ลงทุนแมนจะเล่าให้ฟัง
iRobot คือบริษัทผู้ผลิตหุ่นยนต์ จากประเทศสหรัฐอเมริกา ก่อตั้งขึ้นเมื่อปี 1990
ตอนแรก พวกเขาทำธุรกิจสร้างหุ่นยนต์สำหรับการทหาร เพื่อใช้ตรวจหาและกู้ระเบิดในสนามรบ
ต่อมา บริษัทต้องการขยายไปสู่ตลาดที่ใหญ่กว่าเดิม จึงใช้เทคโนโลยีในลักษณะคล้ายคลึงกัน มาพัฒนาสินค้าสำหรับให้คนทั่วไปใช้ในบ้าน
สิ่งนั้นคือ เครื่องดูดฝุ่น ที่ทำงานแบบอัตโนมัติ
ในปี 2002 iRobot ได้วางขาย หุ่นยนต์ดูดฝุ่น เป็นครั้งแรก โดยใช้ชื่อแบรนด์ว่า Roomba
ผลิตภัณฑ์นี้ จะวิเคราะห์แผนผังภายในบ้าน เพื่อกำหนดเส้นทาง และเคลื่อนที่ทำความสะอาดพื้นได้ด้วยตนเอง
แล้ว ยอดขายหุ่นยนต์ดูดฝุ่น เป็นอย่างไร?
ปัจจุบัน ตลาดเครื่องดูดฝุ่นทั่วโลก มีมูลค่ามากถึง 5.1 แสนล้านบาท โดยมีสัดส่วนตามประเภท ดังนี้
43% เครื่องดูดฝุ่นแบบมีสาย
13% เครื่องดูดฝุ่นแบบไร้สาย
11% หุ่นยนต์ดูดฝุ่น
แม้คนยังใช้หุ่นยนต์ดูดฝุ่นกันน้อย แต่มีการประเมินว่า ยอดขายของกลุ่มนี้จะเติบโตสูงถึง 14% ต่อปี
เนื่องจาก ผู้บริโภคยุคนี้ มีแนวโน้มต้องการสินค้าที่ตอบโจทย์เรื่องความสะดวกสบายมากขึ้น
ซึ่งภายในกลุ่มหุ่นยนต์ดูดฝุ่นนั้น แบรนด์ Roomba ครองส่วนแบ่งได้สูงที่สุด ราว 62%
นอกจากนี้ iRobot ได้มีการพัฒนาสินค้าชนิดอื่นเพิ่มเติม เพื่อสร้าง Ecosystem ของหุ่นยนต์ทำความสะอาดภายในบ้านแบบครบวงจรขึ้นมา เช่น Braava (หุ่นยนต์ถูพื้น) และ Terra (หุ่นยนต์ตัดหญ้า)
ด้วยความสำเร็จดังกล่าว ประกอบกับศักยภาพในการเติบโตของอุตสาหกรรม ทำให้เมื่อปี 2016 บริษัทได้ตัดสินใจ ขายกิจการส่วนการทหารออกไป เพื่อมุ่งเน้นตลาดที่อยู่อาศัยเพียงอย่างเดียว
และดูเหมือนว่า iRobot กำลังเดินมาถูกทาง สะท้อนผ่านผลประกอบการ
ปี 2016 รายได้ 2.07 หมื่นล้านบาท กำไร 1.31 พันล้านบาท
ปี 2017 รายได้ 2.77 หมื่นล้านบาท กำไร 1.60 พันล้านบาท
ปี 2018 รายได้ 3.42 หมื่นล้านบาท กำไร 2.75 พันล้านบาท
ทั้งนี้ บริษัทเข้าระดมทุนในตลาดหลักทรัพย์ Nasdaq มาตั้งแต่ปี 2005 ปัจจุบันมีมูลค่าตลาดอยู่ที่ 8 หมื่นล้านบาท
อย่างไรก็ตาม เมื่อภาพรวมตลาดกำลังเป็นขาขึ้น ย่อมเป็นที่ดึงดูดให้มีผู้เล่นอื่นเข้ามาแข่งขัน โดยเฉพาะด้านราคาขาย
แต่ iRobot พยายามสร้างความได้เปรียบทางธุรกิจในเชิงคุณภาพ จากการเป็นผู้นำ ที่มีฐานข้อมูล Big data นำมาใช้วิเคราะห์ เพื่อออกแบบฟังก์ชันการใช้งาน ให้สอดคล้องกับพฤติกรรมผู้บริโภค
ล่าสุด บริษัทได้ร่วมมือกับ Google ในการสร้างโอกาสทางธุรกิจเกี่ยวกับ Smart Home
 
iRobot มีเทคโนโลยีหุ่นยนต์วิเคราะห์แผนที่บ้าน และเคลื่อนที่ได้เอง โดยรู้ว่าอะไรอยู่ตรงไหน
Google มี Google Assistant ระบบสั่งการอัจฉริยะที่เชื่อมต่อกับอุปกรณ์ต่างๆ ภายในบ้าน
เมื่อทั้งสองเชื่อมต่อกัน ผู้ใช้งานสามารถสั่งงานผ่าน Google ให้ Roomba ช่วยทำความสะอาดได้ทันที
จากเรื่องนี้ เราจะเห็นได้ว่า หุ่นยนต์เริ่มเข้ามามีบทบาทในชีวิตประจำวันของมนุษย์มากขึ้นเรื่อยๆ
ไม่แน่ว่าต่อไป นอกจากเรื่องดูดฝุ่นแล้ว
เราอาจจะมีทั้งหุ่นยนต์ ทำอาหาร ไปจนถึง ป้อนอาหารให้เราเลยก็เป็นได้..
----------------------
อ่านลงทุนแมนสนุกขึ้น
อ่านในแอป blockdit
โหลดที่ 
----------------------
References
-
-
-
-
-
-